СТАНОВИЩЕ

от проф. д-р Даниел Вачков

Институт за исторически изследвания при БАН

относно конкурс за заемане на академичната длъжност доцент по професионално направление 1.3. Педагогика на обучението по … (Методика на обучението по история. Образование и гражданско възпитание през 20-те – 30-те години на XX век) за нуждите на Исторически факултет на СУ „Св. Климент Охридски“. Конкурсът е обявен в Държавен вестник бр. 56 от 30.06.2023 г.

 В конкурса за професор участва един кандидат – доц. д-р Георги Якимов. Кандидатът е представил всички необходими документи за участие в конкурса и няма допуснати административни пропуски. Комплектите съдържат нужните материали, даващи пълна информация за научната и преподавателската му дейност. От справката става ясно, че кандидатът изцяло покрива минималните национални изисквания по чл. 26 от ЗРАСРБ. В конкурса доц. д-р Г. Якимов участва с един монографичен труд, 5 студии, 14 статии и 32 учебника и учебни помагала.

 Становището е изработено в съответствие с изискванията на Глава трета, Раздел четвърти от ЗРАСРБ – Условия и ред за заемане на академичната длъжност „професор“ и Глава трета, Раздел четвърти на Правилника за прилагане на ЗРАСРБ.

 Основните теми, които са разгледани в научните публикации на доц. д-р Г. Якимов са свързани с развитието на образователната система в България през 20-те и 30-те години на XX век, както и със съвременното състояние на гражданското образование в България, САЩ, Руската федерация, Великобритания и Полша. Във всичките си изследвания, а също и в учебниците и учебните помагала кандидатът се очертава като един от водещите специалисти в областта на методиката на обучението по история, познаващ неговите проблеми както в актуалния момент, така и в периода на близкото минало. По отношение на гражданското образование в България в публикациите му аргументирано е отстоявана тезата, въз основа и на задълбочените му познания върху историческия аспект на проблема, че начинът по който е организиран в сегашния му вид учебният предмет не може да изпълни изцяло важните си обществени функции. Немалка част от учениците, които не достигат до горната гимназиалната степен (11 и 12 клас), когато се изучава гражданско образование като задължителен предмет, навлизат неподготвени в достатъчна степен за участието им в гражданския живот.

 Доц. д-р Г. Якимов представя на конкурса като хабилитационен труд монографията си Българското образование (1934 – 1939). София, Университетско издателство „Св. Климент Охридски“, 2023, 454 с. Изследването е посветено на един важен период от развитието на българското образование от средата и втората половина на 30-те години на XX, в., обхващащ времето на авторитарното управление в България в навечерието на Втората световна война. Както отбелязва с основание авторът в увода на книгата, въпреки несъмнената си значимост, досега темата не е била обект на самостоятелно и задълбочена изследване в българската историография. Този факт изначално предполага възможността да бъдат направени съществени приноси в областта на изследванията на образованието от този период. В уводната част на монографията доц. Г. Якимов прави и съдържателен преглед на научните публикации, отнасящи се пряко или косвено към проучваната тема. Също така ясно формулира целите и задачите на изследването си.

 Първа глава на изложението, озаглавена Образователната система в България (1909 – 1934) има въвеждащ характер по отношение на основния период на изследването. В нея авторът основателно отделя съществено внимание на закона за народната просвета от 1909 г. приет по инициатива на тогавашния просветен министър Н. Мушанов. Отбелязано е, че законът ще се превърне във фундамент на модерното българско образование и макар да претърпява множество промени в годините след Първата световна война е добре показано, в цялостния текст на монографията, че именно той формира една трайна и жизнена демократична традиция в системата на българската просвета. Разбира се, основният акцент в тази глава е съсредоточен върху периода от установяването на самостоятелна власт на БЗНС през 1920 до свалянето на правителството на Народния блок през 1934 г. В тази част са добре разгледани реформаторските идеи на земеделското правителство в областта на образованието, обвързани с цялостните му планове за дълбока промяна на политическата система в духа на съсловната идеология. Представени са трудностите в изграждането на широка мрежа от прогимназии и професионални училища, породени както от липсата на достатъчно подходящи сгради, така и от недостига на подготвен преподавателски кадър. Още в тези години става ясно, че провеждането на прибързани и недостатъчно обмислени промени могат да имат сериозни негативни последици за цялостното състояние на образователната система. И тук, както и в останалите глави, просветната политика на държавата е добре представена в широкия контекст на бурните политически събития, протичащи през този период. Отделено е подобаващо място и на образователната политика на правителствата на Демократическия сговор (1923-1931), която постепенно обезсилва земеделските преобразования и в голяма степен възстановява положението от 1909 г. Достатъчно подробно са представени и идеите в областта на образованието и на другите партии, участващи в политическия живот на страната. В края на тази глава авторът се спира на сериозните проблеми които бележат образованието по времето на управлението на Народния блок (1931-1934). Развитието на партизанщината в българското училище, силното политизиране на преподавателския състав, а оттам и на учебния процес, спадането на дисциплината и на качеството на преподаване са само част от най-съществените недъзи в просветната система, които и провокират множество обществени критики, както и пораждат нови образователни проекти на различни крайно леви или десни политически организации и движения.

 Втора глава Особености на образователната система в периода 1934-1939 г. е изцяло съсредоточена върху същностните страни на изследването на избраната тема и период. Тя разглежда детайлно образователната политика на няколко на брой правителства първо излъчени от средите на деветнадесетомайци, а след от това от утвърдилия се като водещ фактор в управлението на страната – цар Борис III. В тази част на изложението доц. Г. Якимов показва наред с отличното познаване на идеите на управляващите в областта на образованието, но също така и на множеството нормативни актове (наредби – закони, заповеди, правилници и т.н.), чрез които се осъществяват многобройните, и в много случаи взаимнообезсилващи се просветни реформи. Тази, както и останалите две глави, имат изразен приносен характер. Убедително са изложени целите на авторитарната власт да използва образованието за моделирането на „новия човек“ и изграждането на отношения на преданост и респект към „новата държава“ и нейните институции. Аргументирано е защитена тезата, че въпреки определените симпатии към образователните системи на фашистка Италия и нацистка Германия, както управляващите, така и педагозите специалисти, търсят да придадат една специфична българска същност на просветните реформи. Безспорен приносен характер има имат и текстовете, анализиращи и обясняващи сериозните неуспехи на реформите, особено в частта на средното образование, което и налага честите промени, които се правят в тази образователна степен. Единствена бележка, която бих отправил към тази част на изложението е, че е необходимо да се отбележи, че големият брой съкращения сред преподавателския състав при първото правителство на деветнадесетомайци се дължи както на желанието да се оптимизира системата, да се изчисти от партизанщината и политизацията, свързани с разпространението на леви и интернационалистки идеи, но също така, но също така да се осигурят така нужните икономии в бюджета по време на трудната във фискално отношение година на кризата, каквато е 1934 г.

 Трета глава, наречена Идеологията на „новата държава“ в образованието, разглежда най-общо идейните основания на реформената политика в областта на просветата. В нея авторът коментира и анализира редица текстове на водещите идеолози на „революционната промяна от 19 май“, но така също и на изтъкнати специалисти педагози. И тук авторът демонстрира задълбочени, познания върху широкия дебат, който тече в българското общество, относно въпроса какво трябва да бъде българското образование, как то трябва да възпитава подрастващите в духа на творческия национализъм, който не се характеризира с шовинизъм, войнственост и агресия, а с преданост към културните, политическите и стопанските достижения на българската нация и държава. Напълно аргументирано доц. Г. Якимов отхвърля наложените негативни оценки и определения от времето на социалистическото управление върху редица българския просветни дейци от тази епоха.

 В четвърта глава, озаглавена От гражданско към държавно-гражданско образование“, авторът подлага на подробен анализ учебниците, учебните помагала и учебните програми, посветени на гражданското образование в различните образователни степени. Проследява се еволюцията, следващата политическите промени на режима в годините от 1934 до 1939 г. Важен приносен характер има изводът, до който достига доц. Г. Якимов, че въпреки авторитарния характер на управлението и цялостните му напъни да създаде една нова политическа система, в крайна сметка гражданското образование представя на учениците едни по-същество демократични институции, функциониращи така както са определени в Търновската конституция.

 Заключението на монографията синтезирано представя основните тези, изложени в изследването и убедително формулира главните изводи и обобщения.

 Въз основа на написаното дотук мога да заявя, че за мен няма никакво съмнение, че кандидатът в конкурса доц. д-р Г. Якимов, със своя монографичен труд, както и с останалите си научни публикации се утвърждава като един от водещите български специалисти, както в сферата на историята на българското образование, така и по отношение на съвременното му състояние. Това напълно ми дава основанието да призова уважаемото научно жури да присъди на доц. Г. Якимов академичната длъжност професор.

14 октомври 2023 г. проф. д-р Даниел Вачков